[{"text_idx": "#000000", "text": "Istorio xuxurla non, pausoa han"}, {"text_idx": "#000001", "text": "Gaiak: hilezkortasuna, leialtasuna, iragana eta etorkizuna, antzinako historia, mitologia, gizakion alderdi iluna eta autosuntsigarria, norberaren burua gainditzea."}, {"text_idx": "#000002", "text": "Zenbait gorpu agertu dira Hernanin, guztiak oso modu bortitzean hilak.\nBittor, hilda zegoen gizon bat, esnatu egin da Donostian. Ez daki zer gertatu zaion, oso bitxi sentitzen dela bakarrik.\nAitziberrek, arkeologia maite duen neska gazteak, oso aurkikuntza berezia egingo du Hernanin bertan, ezkutaturik zegoen antzinako leize batean.\nHura gutxi ez eta, Hernaniko inguruetan, bi hiltzaile dabiltza aske. Gizatiarra bata, hilezkorra bestea."}, {"text_idx": "#000003", "text": "Ze opari dakar hilezkor bihurtzeak? Ze amets? Ze prezio?\nKondairen xuxurla, beharbada, ez dago guk uste bezain urrun. Arbasoen harri-margoak, otso basatiaren ulua, lamia eternoa... Ginena eta garena.\nKondairetan gordetzen da gure argia. Eta berdin onartu nahi ez genukeen alderdi iluna, gure itzal suntsigarria."}, {"text_idx": "#000004", "text": "Zeure barru gordea ezagutzeko prest?"}, {"text_idx": "#000005", "text": "Irakurketa Errazaren eta \u201cbetikoaren\u201d filosofia uztartu nahi dituena, testu irakurterraza eta bizia, eta itxura \u201cnormalxeagoan\u201d eskainia... gehigarri pilo batekin batera."}, {"text_idx": "#000006", "text": "Protagonista nagusiak hilezkorrak dira. Batzuk hala ziren, beste batzuk nobelan ohartzen dira badirela. Ezaugarri horrek aukera handia ematen du hainbat alor funtsezko aztertzeko: zer garen, historia, ustea, beldurra, leialtasuna, tradizioa...\nHernanin kokatua da, eta herriko hainbat gune interesgarri azaltzen dira argazkien bitartez, testua osatzeko: Santa Barbara ingurua, Orona eraikina, Biteri Kultura-etxea, Donostiako Ametzagaina...\nMisteriozko istorioa da, gazteentzat. Askoz gehiago ere kontatzen du, ordea, arkeologia, artea, psikologia, modernitatea eta futurismoa, tradizioa eta mitoa baititu oinarri."}, {"text_idx": "#000007", "text": "Misterioen aitzakiapean, antzinako hainbat pasarte erdi-historiko irudikatzen dira: gizakion eta otsoen arteko lehen harremana, leizeetako harri-margoak, iragana, zenbait mitoren jatorria, tradizio ahaztuak, Euskal Herriko zenbait gune.\nPsikologiaren pisua ere nabarmena da. Protagonistek beraien alderdi ilunei egin beharko diete aurre."}, {"text_idx": "#000008", "text": "Helburua, beraz, literarioa ez ezik, edukatiboa ere bada. Irakasleak hainbat gai hartu ahalko ditu hausnartzeko eta lantzeko, ikasleak motibatuak izan bitartean."}, {"text_idx": "#000009", "text": "Aurrekoen moduan, bideoak izango ditu liburuak, istorioa osatzeko.\nEta modernitatea. Hernaniko Orona eraikinak azaltzen dira iragan horren kontrastean."}, {"text_idx": "#000010", "text": "\u201cSua piztea baizik\u201d liburuan bezala, metodologia berriak sustatzeko asmoz, edizioan ahalegindu gara txertatzen horietako batzuk."}, {"text_idx": "#000011", "text": "Han esanak aplikatzen dira hemen ere: bideoak barnean, irudiekin lan berezia, siluetak osatzeko, lekuen argazkiak, metafora bisual iradokitzaileak ..."}, {"text_idx": "#000013", "text": "Otsoaren begirada da nagusi, otsoaren arima baitu liburuak. Bi kolore ditu otsoak: zurixka eta teila-kolorea, hilkortasunaren eta hilezkortasunaren uztartzea. Teila-kolorea harri-margoekin bat datorren kolorea da orobat."}, {"text_idx": "#000014", "text": "Otsoaren posizioa ere esanguratsua da: eskuinetik ezkerrerantz. Orainetik iraganeko begirada ere adieraz dezake."}, {"text_idx": "#000015", "text": "Hondoan, adierazten dira, modu sotilean, harri-margoen irudi batzuk, iragan urrun eta aldi berean hain hurbil hori oroitarazteko."}, {"text_idx": "#000016", "text": "Eta atzealdean, zuhaitz hostogabea zeruaren bila, baina irudika dezakete orobat sustraien forma, zuhaitzaren simetria zoragarriaren adierazgarri: lurrerantz, barnerantz, eta gorantz, zerurantz, forma bertsuarekin, irrika bertsuarekin. Guganantz eta ametsetarantz. Iraganerantz bezala etorkizunerantz."}]